**Ρηματικοί χρόνοι - Ρηματικές εγκλίσεις-**

1. **Επιλογή ρηματικών χρόνων** =Οι ρηματικοί χρόνοι φανερώνουν τη χρονική βαθμίδα (παρελθόν, παρόν, μέλλον), καθώς και τον τρόπο ενέργειας (εξακολουθητικό, συνοπτικό, συντελεσμένο).

**α) Ο ενεστώτας** χρησιμοποιείται για να δηλώσει:

– κάτι που γίνεται στο παρόν εξακολουθητικά (π.χ. Εργάζεται ακατάπαυστα για να ανταποκριθεί στα δάνειά του).

– κάτι που συμβαίνει διαχρονικά. Είναι ο γνωμικός ενεστώτας (π.χ. Ο πεινασμένος καρβέλια ονειρεύεται).

– κάτι που αναμφισβήτητα θα συμβεί. Τίθεται αντί του μέλλοντα (π.χ. Αύριο είμαι ελεύθερος).

– ζωντάνια στην αφήγηση. Είναι ο ιστορικός ενεστώτας αντί του αορίστου (π.χ. Τρώει ο κακός λύκος τη γιαγιά, φοράει τα ρούχα της και ξαπλώνει στο κρεβάτι της. Αντί: έφαγε, φόρεσε και ξάπλωσε)

– παρασταστικότητα. Τίθεται αντί του παρατατικού (π.χ. Ξάπλωσε, λοιπόν, ο λύκος στο κρεβάτι της γιαγιάς και νάτος που περιμένει την κοκινοσκουφίτσα. Αντί: περίμενε).

**β) Ο παρατατικός** φανερώνει ότι κάτι γινόταν στο παρελθόν εξακολουθητικά, με διακοπή ή χωρίς (π.χ. Εργαζόταν σε μια καπνοβιομηχανία, όταν ζούσε στην Κομοτηνή).

**γ) Ο στιγμιαίος μέλλοντας** δηλώνει ότι κάτι θα γίνει στο μέλλον, χωρίς συνέχεια ή επανάληψη (π.χ. Αν προσπαθήσεις, θα ανταμειφθούν οι κόποι σου).

**δ) Ο εξακολουθητικός μέλλοντας** γνωστοποιεί ότι κάτι θα γίνεται στο μέλλον με αδιάκοπη συνέχεια ή με επανάληψη (π.χ. Διασκέδασε τώρα, γιατί μια ζωή θα δουλεύεις)

**ε) Ο συντελεσμένος μέλλοντας** διευκρινίζει ότι κάτι θα έχει τελειώσει / ολοκληρωθεί στο μέλλον, πριν από κάτι άλλο (π.χ. Μέχρι να γυρίσεις στο σπίτι, θα έχω μαγειρέψει).

**στ) Ο αόριστος** χρησιμοποιείται για να δηλώσει:

– κάτι που έγινε στο παρελθόν και παρουσιάζεται συνοπτικά, ανεξάρτητα με το αν διήρκησε πολύ ή λίγο (π.χ. Έζησε μια ζωή γεμάτη στερήσεις).

– κάτι που συμβαίνει συνήθως (γνωμικός αόριστος).

– κάτι τόσο βέβαιο, ώστε ο πομπός θεωρεί ότι έχει ήδη συμβεί. Τίθεται αντί για μέλλοντα (π.χ. Κάνε μπάνιο κι εγώ ετοιμάστηκα. Αντί θα ετοιμαστώ).

**ζ) Ο παρακείμενος** δηλώνει ότι κάτι έχει γίνει στο παρελθόν και παραμένει συντελεσμένο τη στιγμή που μιλάμε (π.χ. Έχει ανάψει μεγάλη φωτιά. Δηλαδή, η φωτιά άναψε κατά το παρελθόν, εξακολουθεί και τώρα να καίει).

**η) Ο υπερσυντέλικος** καταδεικνύει ότι κάτι έγινε στο παρελθόν και τελείωσε, πριν γίνει κάτι άλλο (π.χ. Είχε ήδη δύο παιδιά, όταν απέκτησε το πτυχίο της).

**2. Επιλογή ρηματικών εγκλίσεων**

**Οριστική =** φανερώνει το πραγματικό, το βέβαιο, καθώς και το δυνατό, το πιθανό, ευχή, παράκληση.

**Υποτακτική =** συνοδεύεται από τα μόρια: **ας, να και τους συνδέσμους: αν, όταν, πριν,** **μόλις, να μη, μήπως** και φανερώνει κάτι ενδεχόμενο ή επιθυμητό, καθώς και προτροπή, παραχώρηση, ευχή, το δυνατό, το πιθανό, απορία, προσταγή ή απαγόρευση.

**Προστακτική =** φανερώνει την επιθυμία ως προσταγή, αλλά μπορεί να διατυπωθεί και ως προτροπή, απαγόρευση, παράκληση, ευχή.

**ΕΠΙΣΤΗΜΙΚΗ ΤΡΟΠΙΚΟΤΗΤΑ**

*Εκφράζει τη βεβαιότητα του ομιλητή σχετικά με αυτά που λέει:*

1. **ΥΠΟΘΕΣΗ**: να + υποτακτική, αν/εάν/άμα/έτσι και/ας + οριστική

Ας είχε αυτοκίνητο και θα έβλεπες πού θα ήταν.

2. **ΔΥΝΑΤΟΤΗΤΑ**: μπορεί + υποτακτική, ίσως+ υποτακτική, θα + οριστική

Ίσως να κάνει λιγότερο κρύο αυτόν τον χειμώνα

3.**ΠΙΘΑΝΟΤΗΤΑ:** (είναι πιο ισχυρή από την δυνατότητα): πρέπει + υποτακτική, θα+ οριστική

Ο θείος σου πρέπει να έχει πολλά λεφτά.

4. **ΒΕΒΑΙΟΤΗΤΑ:** απλή οριστική + εκφράσεις που δηλώνουν βεβαιότητα

Ο Κολόμβος σίγουρα ανακάλυψε την Αμερική.

**ΔΕΟΝΤΙΚΗ ΤΡΟΠΙΚΟΤΗΤΑ**

*Εκφράζει την προσδοκία πραγματοποίησης αυτών που λέει ο ομιλητής*

1**. ΕΠΙΘΥΜΙΑ:** θέλω+ υποτακτική

Όλοι θέλουν να έχουν καλή υγεία.

**2.** **ΕΥΧΗ:** ας, να, μακάρι, που + υποτακτική

Ας πλύνει καμιά φορά το αυτοκίνητο!

3. **ΠΡΟΘΕΣΗ:** στοχεύω να, σκοπεύω να, προτίθεμαι να, λέω να + υποτακτική

Οι μαθητές σκοπεύουν να πάνε στην Ιταλία

4. **ΥΠΟΧΡΕΩΣΗ**: πρέπει + υποτακτική

Φέτος ο Γιάννης πρέπει να πάρει το πτυχίο του.

**ΔΕΟΝΤΙΚΗ ΤΡΟΠΙΚΟΤΗΤΑ (επιθυμία, ευχή, πρόθεση, υποχρέωση)**

1. Είναι ανάγκη να βρω ένα φαρμακείο(=……………….)
2. Να είχα κι εγώ μια επιχείρηση δική μου (=………..)
3. Ο Γιάννης θέλει να γίνει ηθοποιός (=…………..)
4. Ο Κώστας θα ήθελε να έχει πολλά χρήματα (=………….)
5. Μακάρι να βρει μια καλή δουλειά (= ………)
6. Ο Γρηγόρης σκοπεύει να ανοίξει βιβλιοπωλείο

(=…………………)

1. Η Μαρία προτίθεται να πολιτευτεί (=……………….)
2. Πρέπει να φύγω τώρα (=………………………)

**ΕΠΙΣΤΗΜΙΚΗ ΤΡΟΠΙΚΟΤΗΤΑ (υπόθεση, δυνατότητα, πιθανότητα , βεβαιότητα)**

1. Να ήμουν Πρόεδρος και θα έβαζα τα πράγματα σε τάξη (=……………..)
2. Θα διασκεδάζουν τώρα την επιτυχία τους (=……………….)
3. Πρέπει να εργάστηκε πολύ για να αναδειχθεί τόσο γρήγορα (=………………..)
4. Ο Γιάννης σίγουρα θα φύγει στο εξωτερικό (=………………)
5. είναι απόλυτα βέβαιο ότι υπέβαλε την παραίτησή του (=………………)
6. μπορεί να έχουμε καλή παραγωγή φέτος (=…………….)
7. αν έπαιρνε το πτυχίο θα τον διόριζα αμέσως (=……………..)